  Анжелика Тихонова корреспондент Удмуртиын вуоно арняе театр вакыт усьтӥськоз. Со сярысь элькун тӧролэн но кивалтэтлэн пресс-службазы ивортӥз. Драмая ӟуч театр сезонзэ 24-25 куарусёнэ Василий Шукшинлэн веросъёсызъя «Чудики» спектакленыз кутскоз. Режиссёрез Яков Ломкин. Спектакле Василий Шукшинлэн укмыс веросъёсыз пыризы: «Чудик», «Стёпкина любовь», «Операция Ефима Пьяных», «Критики», «Мой зять украл машину дров», «Материнское сердце», «Танцующий Шива», «Бессовестные» но «Чередниченко и цирк». «Чудикъёс» вералозы, кызьы куд-ог дыръя чеберлык, котьмалы оскон но улонэз адӟымтэ луон дуннелэн жалянэз тодӥсьтэм катъёсыныз пумисько, малы зэмлыкез утчан но ӟечлыклы оскон калыклэн син азяз «шузи-мази» луон сямен пуксё. Удмуртиысь йӧскалык театр ужан вакытсэ Оренбургысь бигер театрлэн спектакльёсыныз усьтоз. Соос 24-26 куарусёнэ удмурт театрлэн сцена вылаз куинь спектакльзэс возьматозы. Учкисьёс Муса Джалильлэн улонэзлы, творчествоезлы но геройлыкезлы сӥзем «Жизнь моя песней звучала в народе…» музыкально-драматической композициез адӟыны быгатозы. Шундыӝужан пал кузпалъяськон сямъёс сярысь «Аршин-Аршин Мал Сатам!» крезьгуро комедиысь тодозы. Сузьетъя пинал купеч Гаскар выль кензэ, мӧйыоссылэсь катъёссэс чаклатэк, сюан дорозь ик адӟыны турртэ. Нош пиналъёс понна Оренбургысь артистъёс «Петин день рождения» спектакль возьматозы. Сюрес вылтӥ ветлон куронъёсъя пуктэм выжыкыл нылпиослы урамын но сюрес вылын астэ возён куронъёсын тодматоз. 2-тӥ коньывуонэ Удмуртиысь Мунё театрын Ульф Старклэн «Чудаки и зануды» книгаезъя быдэ вуымтэ пиналъёслы спектакль возьматозы. Спектакль анаез дорысь пегӟем 12 аресъем нылаш сярысь, быдэ вуымтэ пиналъёслэн шуг-секытъёссы сярысь мадёз. Удмуртиысь операя но балетъя театр сезонзэ 3-тӥ коньывуонэ «Дон Кихот» спектаклен усьтоз. Со сяна, туэ премьеразы «Летучая мышь» оперетта луоз. Филармония 84-тӥ концерт вакытсэ «Арсенал-Бэнд» оркестрлэн выль программаеныз усьтоз. Учкисьёс понна рок, блюз, соул жанръёсысь зарни хитъёс чузъяськозы. Нош фольклор кырӟанъя но эктонъя «Айкай» кун театр концерт вакытсэ Россиысь дано артисткалэн, Удмуртиысь калык артисткалэн Светлана Смагиналэн котырес лыдпуслы сӥзем концертэныз усьтоз. Ужрад 21-тӥ коньывуонэ «Аксион» лулчеберет дворецын ортчоз. Тодэ вайытом, 1-10 коньывуонэ Москваын Solo фестивальын моноспектакльзэ Удмурт йӧскалык театрысь артист Максим Григорьев возьматоз.  Тегъёс: Лулчеберет Ижкар Театр Удмуртия  